Eufiletoksen puolesta

**Eufiletoksen puolesta** (, ) on Isaioksen kirjoittama oikeuspuhe, joka puolustaa erästä Eufiletosta tämän kansalaisuusasiassa. Puheen numero Isaioksen puheiden joukossa on 12.

## Historia

Isaioksen puhe *Eufiletoksen puolesta* on ainoa säilynyt esimerkki kirjoittajansa tuotannosta, joka ei koske perintöoikeutta. Se on valitus () demoksen jäsenten tekemästä päätöksestä tavallisen heliastisen valamiehistön käsiteltäväksi. Puhe on säilynyt nykyaikaan vain osittain.

Jokainen Attikan demoksista tarkisti ajoittain jäsentensä luettelon (). Tällaisen tarkistuksen yhteydessä jokaisen jäsenen nimi alistettiin erilliseen äänestykseen (). Jos äänestys johti siihen, että hänet poistettiin luettelosta (), toisin sanoen katsottiin, ettei hän ollut laillisesti syntynyt kansalainen, hänellä oli oikeus valittaa tuomioistuimeen — mutta sillä riskillä, että jos valitus hylättäisiin, hänet myytäisiin orjaksi ja hänen omaisuutensa takavarikoitaisiin.

Eufiletos, Hegesippoksen poika toisesta avioliitosta, oli poistettu Erkhian demoksen luettelosta sillä perusteella, että hän oli avioton lapsi. Hän nosti tämän jälkeen kanteen demosta vastaan, jota edusti sen demarkki eli puheenjohtaja, ja asia annettiin erään julkisen välimiehen ratkaistavaksi. Asia oli vireillä kaksi vuotta, eikä sinä aikana esitetty mitään todistetta Eufiletoksen laillisuutta vastaan. Toinen välimiesmenettely — jossa demosta edusti uusi puheenjohtaja — johti samaan tulokseen. Koska hyvitystä ei edelleenkään saatu, Eufiletos on nyt valittanut tavalliseen tuomioistuimeen. Puhuja on Hegesippoksen poika ensimmäisestä avioliitosta ja siten Eufiletoksen puoliveli; hän on kolmetoista vuotta tätä vanhempi. Säilynyt osa puheesta alkaa sen jälkeen, kun tosiseikat on esitetty ja todistajat kuultu.

Dionysios Halikarnassoslainen näyttää yhdistävän tämän oikeusjutun Attikan demosluetteloiden yleiseen tarkistukseen. Ainoa tunnettu tällainen yleinen tarkistus tapahtui arkontti Arkhiaan vuonna, 108. olympiadin kolmantena vuonna eli 346 eaa. Tämän tulkinnan mukaan puhe ajoittuisi vuoteen 343 eaa., siis kymmenen vuotta myöhemmäksi kuin mikään muu nykyaikaan säilynyt Isaioksen teos. Todennäköisesti puheessa ei kuitenkaan tarkoiteta mitään yleistä tarkistusta, vaan pelkästään tavanomaista paikallista tarkistusta. Tässä tapauksessa puheen tarkemmalle ajoitukselle ei ole mitään vihjettä.

## Sisältö

Puheen säilyneen osan alussa puhuja sanoo, että kaikki Eufiletoksen sukulaiset ovat nyt todistaneet hänen laillisen syntyperänsä puolesta — hänen isänsä, hänen veljensä (puhuja), puhujan sisarten aviomiehet sekä hänen setänsä; lisäksi ystävät ovat todistaneet: ja kaikki nämä todistajat ovat luotettavia (kohdat 1–6). Puhuja kysyy, kuinka kukaan demoksen jäsen voisi todistaa laillisuutensa paremmin? (7–8).

Lisäksi Eufiletoksen äiti on tarjoutunut vannomaan valan, ja hänen isänsä sekä puhuja ovat valmiit tekemään samoin (9–10). Välimiehet, joille asia aiemmin annettiin, ratkaisivat sen Eufiletoksen hyväksi (11). Koska toisenlainen ratkaisu olisi ollut hänelle vahingollinen, heidän tekemäänsä päätöstä on pidettävä todisteena siitä, että hänen nimensä on poistettu luettelosta salaliiton seurauksena (12).

## Lähteet

## Kirjallisuutta

* Isaeus: *On Behalf of Euphiletus*. Teoksessa 

## Aiheesta muualla

* Ἰσαῖος: *[https://el.wikisource.org/wiki/Υπέρ_Ευφιλήτου Υπέρ Ευφιλήτου]*. Wikiaineisto. 
* Isaeus: *[https://www.perseus.tufts.edu/hopper/text?doc=Perseus%3Atext%3A1999.01.0141%3Aspeech%3D12%3Asection%3Dhypothesis Euphiletus]*. Perseus. 
* Isaeus: *[https://www.perseus.tufts.edu/hopper/text?doc=Perseus%3Atext%3A1999.01.0142%3Aspeech%3D12%3Asection%3Dhypothesis Euphiletus]*. Perseus. 
* Isaeus: *[https://topostext.org/work/631 For Euphiletos]*. ToposText.